text: Børn prøvede kræfter med fiskestang og madding
  17 maj 2015 kl. 15.36
  Søndag inviterede lystfiskerforeninger landet over børn i alle aldre ud og prøve kræfter med fiskeri. I Løgumkloster var der masser af interesse for fiskestængerne.
  
  Søndagen stod i lystfiskeriets tegn, da børn og barnlige sjæle fik lov til at kaste snøren ud med kyndig hjælp og vejledning fra lystfiskerforeninger landet over. I Løgumkloster inviterede Brede å lystfiskerforening og Danmarks Sportsfiskerforbund familier ud i naturen til fantastiske fælles fiskeoplevelser på Lystfiskeriets Dag.
  Foreningen stillede fiskestænger til rådighed, så alle havde mulighed for at være med. Derudover stillede foreningen en erfaren lystfisker parat til at hjælpe med at komme i gang.
  I klippet her kan du høre Jens Peter Jensen, formand for Brede Å Lystfiskerforening, fortælle om dagen (varighed 0:38)
  Praktisk Info
  Lystfiskeriets Dag er et landsdækkende initiativ fra Danmarks Sportsfiskerforbund og de lokale sports- og lystfiskerforeninger, hvor alle under kyndig vejledning kan prøve kræfter med lystfiskeriets mange muligheder. Det sker søndag den 17. maj 2015 ved en lang række arrangementer over hele landet. Læs mere om arrangementet og Lystfiskeriets Dag på www.sportsfiskeren.dk/lystfiskerietsdag.
  
  